เตือนประชาชนดูแลสุขภาพจากสภาพอากาศที่ร้อนขึ้น
กรมอุตุนิยมวิทยารายงานสภาพอากาศ ช่วงวันที่ 30 มีนาคม – 4 เมษายน 2566 ว่า ความกดอากาศต่ำเนื่องจากความร้อนปกคลุมประเทศไทยตอนบน ทำให้ประเทศไทยตอนบนมีอากาศร้อนถึงร้อนจัดโดยทั่วไปกับมีฟ้าหลัวในตอนกลางวัน ในขณะที่ลมใต้และลมตะวันออกเฉียงใต้พัดปกคลุมภาคกลางตอนล่าง ภาคตะวันออกเฉียงเหนือตอนล่างและภาคตะวันออก ทำให้บริเวณดังกล่าวมีฝนฟ้าคะนองกับมีลมกระโชกแรงบางแห่ง ส่วนลมตะวันออกพัดปกคลุมอ่าวไทย ภาคใต้ และทะเลอันดามัน ทำให้ภาคใต้มีฝนฟ้าคะนองบางแห่งเกิดขึ้นได้  ขอให้ประชาชนดูแลสุขภาพเนื่องจากสภาพอากาศที่ร้อนขึ้นและระวังอันตรายจากฝนฟ้าคะนอง และลมกระโชกแรงด้วย ส่วนการวัดอุณหภูมิสูงสุดเมื่อวานนี้ (29 มี.ค.66) พบว่า ภาคเหนือมีอุณหภูมิสูงสุดวัดได้ 40.2 องศาเซลเซียส ที่อำเภอเมืองและอำเภอเถิน จังหวัดลำปาง รองลงมาภาคกลางที่อำเภอทองผาภูมิ จังหวัดกาญจนบุรี วัดได้ 39.8 องศาเซลเซียส กรุงเทพมหานครและปริมณฑลที่อำเภอคลองหลวง จังหวัดปทุมธานี วัดได้ 38.8 องศาเซลเซียส ภาคตะวันออกเฉียงเหนือที่อำเภอโกสุมพิสัย จังหวัดมหาสารคาม วัดได้ 38 องศาเซลเซียส ภาคตะวันออกที่อำเภอกบินทร์บุรี จังหวัดปราจีนบุรี วัดได้ 37.4 องศาเซลเซียส ขณะที่ภาคใต้ฝั่งตะวันออกวัดได้ 37.7 องศาเซลเซียส ที่ตำบลหนองพลับ อำเภอหัวหิน จังหวัดประจวบคีรีขันธ์ และอำเภอพระแสง จังหวัดสุราษฎร์ธานี และภาคใต้ฝั่งตะวันตกวัดได้ 37.4 องศาเซลเซียส ที่อำเภอเหนือคลอง จังหวัดกระบี่